*Prijedlog*

Na temelju članka 18. Poslovnika o radu Gradonačelnika Grada Velike Gorice (Službeni glasnik GVG br. 1/15, 6/15), Gradonačelnik Grada Velike Gorice donosi

**ODLUKU**

**o utvrđivanju prava i načinu isplate jednokratnih novčanih pomoći**

**učenicima i studentima**

**Članak 1.**

Ovom Odlukom utvrđuju se prava na jednokratnu novčanu pomoć učenicima i studentima te uvjeti i postupak ostvarivanja tih prava.

**Članak 2.**

Pod uvjetima, na način i u postupku utvrđenim ovom Odlukom, učenik ili student koji nije stariji od 26 godina, može ostvariti jednokratnu novčanu pomoć u sljedećim situacijama:

1. talentiranim učenicima, koji postižu izvrsne rezultate u određenom području:

* za sufinanciranje stručnog usavršavanja po preporuci profesora mentora,
* za sufinanciranje potrebne opreme i pomagala neophodnih u daljnjem obrazovanju,
* za sufinanciranje sudjelovanja na međudržavnim natjecanjima/smotrama/izlaganjima iz školskog/akademskog predmeta/područja;

1. za sufinanciranje troškova obrazovanja učeniku/studentu koji ima novonastalu otežanu socijalnu situaciju u obitelji (prim. teška bolest samog učenika/studenta, odnosno užeg člana obitelji s kojima učenik/student živi u zajedničkom kućanstvu, smrti člana uže obitelji s kojima učenik/student živi u zajedničkom kućanstvu i sl.);
2. potpora učeniku/studentu za školovanje u ostalim iznimnim situacijama na prijedlog nadležnog upravnog odjela.

**Članak 3.**

Novčana prava utvrđena ovom Odlukom ostvaruju učenici, odnosno studenti koji su hrvatski državljani i imaju prebivalište na području Grada Velike Gorice te zadovoljavaju uvjete propisane ovom Odlukom, a u trenutku predaje Zahtjeva nisu dobitnici niti jedne stipendije.

**Članak 4.**

Zahtjev za ostvarivanje prava na isplatu jednokratne novčane pomoći učeniku/studentu, podnosi se nadležnom upravnom odjelu.

Uz zahtjev podnositelj treba priložiti:

1. dokaz o prebivalištu učenika/studenta na području Grada Velike Gorice (preslika osobne iskaznice ili Uvjerenje o prebivalištu ne starije od 6 mjeseci)
2. dokaz/potvrdu o pohađanju škole/studija
3. dokaz o sudjelovanju na međudržavnom natjecanju/smotri i ostalim školskim izlaganjima
4. dokaz o novonastalim socijalnim situacijama u obitelji učenika/studenta
5. ostali vjerodostojni dokazi kojima se dokazuje potreba jednokratne novčane pomoći za učenika/studenta.

**Članak 5.**

Nadležni upravni odjel, prema priloženim dokazima, utvrđuje jesu li ispunjeni uvjeti za isplatu novčane pomoći sukladno ovoj Odluci te gradonačelniku predlaže Zaključak o isplati jednokratne novčane pomoći.

**Članak 6.**

Novčane pomoći iz ove Odluke osigurat će se u proračunu Grada Velike Gorice.

Jednokratna novčana pomoć može iznositi najviše do 3.000,00 kuna.

Jednokratna novčana pomoć može se dodijeliti jedanput u tijeku kalendarske godine.

Broj korisnika i visina novčane pomoći mogu biti ograničeni ovisno o osiguranim sredstvima u proračunu Grada Velike Gorice.

**Članak 7.**

Sredstva iz prethodnog stavka isplatit će se u jednokratnom iznosu na žiro - račun ili tekući račun podnositelja Zahtjeva, odnosno na račun učenika/studenta. Za maloljetne osobe sredstva će se isplatiti na račun roditelja/skrbnika.

**Članak 8.**

Ova Odluka stupa na snagu danom objave u Službenom glasniku Grada Velike Gorice.

KLASA:

URBROJ:

Velika Gorica,

GRADONAČELNIK

Dražen Barišić, prof. defektolog